La MARCEL tanca la seua tercera edició més cosmopolita
17 de maig de 2018

Els carrers i places de l'Eliana es van tornar a omplir de persones, de totes les edats, àvides d'admirar una àmplia varietat de disciplines artístiques: música, teatre, circ, dansa, entre  altres. La gran resposta del públic, local i de municipis de tota la província, va acompanyar als actors durant els tres dies.

El gran nivell, tant de les companyies locals que van tindre la seua oportunitat el primer dia amb la Marcel Off, com de les companyies que configuraven la programació oficial, consoliden a aquest festival d'arts escèniques, com el principal de la comarca del Camp de Túria.

L'alcalde de l'Eliana i edil de cultura, Salva Torrent, va destacar les virtuts d'aquest festival “poder admirar els diferents espectacles en ple carrer, en els espais més emblemàtics de la localitat, sense barreres, genera una complicitat directa entre els artistes i el públic, aproximant les arts escèniques a tota la ciutadania”, a més, Torrent va destacar l'impacte positiu de la Marcel en la localitat “durant tot el cap de setmana, els bars i restaurants estan completament plens i és una magnífica carta de presentació per a donar a conèixer els nostres comerços i la nostra ciutat”.